Dobro jutro, 9.5.2002

Naslov: JEZIKOVA NEDELJA NA BOHORJU

Napoved za voditelja:

Prizadevni člani Planinskega društva Bohor s Senovega že četrt stoletja pripravljajo na Bohorju zdaj že tradicionalno Jezikovo nedeljo. Na njej so doslej ocenjevali le goveje in svinjske jezike, tudi kokošji se je že kdaj znašel med njimi, mnogi pa ocenjujejo tudi tiste, ki jih ljudje vedno nosijo s sabo. Pa poglejmo, kako je bilo letos!

	T- Z Bohorja: Goran Rovan

	X- Snemalec in montažer: Jože Grajžl

	
	Prijetno vreme je na 925 metrov visoki Bohor privabilo številne planince in druge obiskovalce, ki so si želeli ogledati Jezikovo nedeljo, prireditev, ki ima že 25 let tradicije. Nanjo obiskovalci prinesejo poleg svojih še druge jezike, ki jih oceni stroga komisija. Nekateri so Jezikovi nedelji zvesti že od vsega začetka.

	T-  BERNARDKA JELENKO

	
	Mnogi pa imajo ideje, pa spet nimajo časa, da bi jih uresničili. Kljub temu se Jezikovi nedelji na Bohorju ne odrečejo. Zaradi prijetne družbe, zabave, pa tudi užitnih in malo manj užitnih jezikov.

	T-  IGOR GALE

	T-  JOŽICA JAZBINŠEK

	T-  PAVLA VULETIČ

	
	Letos se je ocenjevanja jezikov na Bohorju prvič udeležila Bohorska konjenica, ki bo kmalu tudi uradno formirana. Konji so bili deležni precejšnje pozornosti, seveda pa so bili tokrat bolj v ospredju jeziki. Kot ponavadi so bili ti razvrščeni v tri kategorije, tako da so ocenjevali njihovo težo, dolžino in izvirnost.

	T-  ERNEST BREZNIKAR – predsednik ocenjevalne komisije

	
	Medtem ko je pri teži svoje pokazala tehtnica, pri dolžini meter, je bilo pri izvirnosti seveda težje. Tako so se za naslov najbolj izvirnega potegovale Jezikave Sestre, Jezikov hranilnik, v katerega naj bi se zbirali prostovoljni prispevki za bohorsko cesto, pa rdeč Ferrari, ki naj bi se popeljal do Bohorja po novi asfaltirani cesti, da polža in drugih niti ne omenjamo. Komisija pa se je odločila za Ježa, ki ga je pripravila Dragica Cerjak, ki je jezik posvetila jubileju Jezikove nedelje.

	T-  DRAGICA CERJAK

	
	Najtežji jezik je tehtal skoraj dva kilograma, s sabo ga je prinesla Marjana Jeler. Ob obilni teži jezika s svojim seveda ni bila najbolj zgovorna.

	T-  MARJANA JELER

	
	Tudi najdaljši jezik so pridelali v družini Jeler, kar niti ni čudno, saj je Marjanin mož Cveto po poklicu mesar in ima z jeziki, takšnimi ali drugačnimi vsak dan opravka.

	T-  CVETO JELER

	
	Seveda so se mnogim ob pogledih na jezike pocedile sline, vendar ne za dolgo, saj so bili kmalu po ocenjevanju prav vsi narezani, tako da so jih lahko obiskovalci tudi preizkusili. Za tiste, ki jih je zmanjkalo pa je tako kot ponavadi s svojo ponudbo poskrbel še oskrbnik Koče na Bohorju, tako da v dolino ni nihče odšel lačen in ne žejen, pa še z jezikom po vrhu. S svojim seveda.

